Ruimtetuig vandag “wakker gemaak”Rosetta ‘n Ruimtetuig van die Europese Ruimteagentskap, Rosetta, word vandag “gewek” na dit in 2011 “aan die slaap” gemaak is. Die Rosetta is in 2004 gelanseer om die komeet 67P/Churyumov–Gerasimenko te onderskep, en in November ‘n landingstuig op die komeet te laat land. Rosetta is, sedert dit gelanseer is, só gestuur dat dit drie keer om die aarde, en een keer om Mars geslinger is om vinnig genoeg te kan trek om by die komeet by te hou. Die tuig het ook by twee asteroïdes, Steins en Lutetia verbygetrek. Vanaf die middel van 2011 is die tuig egter in ‘n diep slaap geplaas om energie te bewaar. Slegs die rekenaar en verwarmers, wat deur sonkrag aangedryf word, is “wakker” gehou. Die Rosetta is nou meer as 800 miljoen kilometer van die aarde af, en dit sal die sein om te laat weet die tuig is nou wakker, 45 minute neem om die aarde te bereik. Die tuig sal in Augustus langs die komeet wees, wanneer sy landingstuig Philae op die komeet gaan vasmeer. Klik hier om ŉ video te sien.